text: I V.
  Igitur cum ex agro Romano praedas egissent Latini, neque repetitas res reddidissent, bellum iis per fetiales sollemniter est indictum. Qua occasione notat Livius, jus fetialium, ac cerimonias ritusque gerendi indicendique belli Ancum descripsisse. Ad Numam tamen horum institutorum initia referunt Plutarchus & Dionysius. Caeterum haud difficile fuerit gravissimos auctores conciliare, si coepta à Numa Ancum auxisse, ac perfecisse statuamus. Interim operae pretium erit carum cerimoniarum formulas ex Livio huc adferre, earumque jus ac sanctitatem propius introspicere. Sunt verò earum aliae, quibus legatum sese esse fetialis probat; aliae; quibus res ablatas repetit, & rogat ut delictum idonea satisfactione expietur; aliae, quibus, cum satisfactum non esset, populum Latinum injustum pronuntiat; aliae denique quibus bellum palam ex edicto denuntiat.